b'\n_START_ARTICLE_\nMehmet Ali Talat\n_START_PARAGRAPH_\nMehmet Ali Talat (s\xc3\xbcndinud 6. juulil 1952 Kyrenias) on P\xc3\xb5hja-K\xc3\xbcprose T\xc3\xbcrgi Vabariigi poliitik, kes oli 24. aprillist 2005 23. aprillini 2010 P\xc3\xb5hja-K\xc3\xbcprose T\xc3\xbcrgi Vabariigi president._NEWLINE_Mehmet Ali Talat on l\xc3\xb5petanud elektriinsenerina L\xc3\xa4his-Ida Tehnika\xc3\xbclikooli Ankaras. P\xc3\xa4rast K\xc3\xbcprosele tagasip\xc3\xb6\xc3\xb6rdumist osales ta muu hulgas k\xc3\xbcproset\xc3\xbcrklaste ameti\xc3\xbchingute ning \xc3\xbcli\xc3\xb5pilasorganisatsiooni loomisel._NEWLINE_Mehmet Ali Talat on sunniit. Ta kuulub sotsiaaldemokraatlikku Vabariiklikku T\xc3\xbcrgi Parteisse. Alates 1996. aastast kuni presidendiks saamiseni oli ta partei esimees._NEWLINE_14. detsembril 2003 valiti ta P\xc3\xb5hja-K\xc3\xbcprose T\xc3\xbcrgi Vabariigi parlamenti ja moodustas valitsuse, mis astus ametisse 13. jaanuaril 2004. Ta oli P\xc3\xb5hja-K\xc3\xbcprose peaminister enam kui aasta aega. Enne seda oli ta muu hulgas haridus- ja kultuuriminister._NEWLINE_20. veebruaril 2005 v\xc3\xb5itis ta presidendivalimised. Temast sai P\xc3\xb5hja-K\xc3\xbcprose teine president Rauf Denkta\xc5\x9fi j\xc3\xa4rel. Siiski j\xc3\xa4tkas ta peaministrina kuni 17. aprillini 2005, mil ta palus Vabariikliku T\xc3\xbcrgi Partei aseesimehel Ferdi Sabit Soyeril uue valitsuse moodustada._NEWLINE_18. aprillil 2010 toimunud presidendivalimistel p\xc3\xa4lvis ta 42,85% valijate toetuse ja kaotas senisele peaministrile Dervi\xc5\x9f Ero\xc4\x9flule, kes kogus 50,38% h\xc3\xa4\xc3\xa4ltest.'